KIRJALLINEN KYSYMYS P-0071/00 esittäjä(t): Juan Ojeda Sanz (PPE-DE) komissiolle. Viivästykset EU:n tukien maksussa andalusialaisille oliivintuottajille.



Virallinen lehti nro 330 E , 21/11/2000 s. 0075 - 0076



KIRJALLINEN KYSYMYS P-0071/00 esittäjä(t): Juan Ojeda Sanz (PPE-DE) komissiolle (18. tammikuuta 2000) Aihe: Viivästykset EU:n tukien maksussa andalusialaisille oliivintuottajille Tuhannet andalusialaiset oliivintuottajat eivät ole vielä saaneet Euroopan unionin joka tuotantokausi tälle alalle kohdistamia tukia. Monissa tapauksissa tuet ovat 40 % näiden maanviljelijöiden tuloista. Alan edustajien mukaan viivästys aiheuttaa heille vakavia haittoja, koska he luottivat tukiin tuotantokauden kustannusten lievittäjinä. Oliivintuottajien edustajat sanovat, että näiden varojen hallinnoinnista vastaavan Andalusian hallituksen kapasiteetin puutteesta johtuu, että tällä hetkellä on vielä tuhansia maanviljelijöitä, jotka eivät ole saaneet tukia niin viime tuotantokaudella kuin aikaisemmillakin tuotantokausilla. Onko komissio tietoinen tästä andalusialaisten oliivintuottajien vakavasta tilanteesta? Voiko komissio kertoa syyn toteutumatta jääneiden tukien maksun myöhästymiseen? Voiko komissio kertoa, onko tuotantokauden 19981999 lisäksi maksamatta tukia aikaisemmilta tuotantovuosilta ja kuinka suurista summista on kysymys? Aikooko komissio ryhtyä toimiin ratkaistakseen tämän vakavan ongelman, joka asettaa vaaraan tuhansien andalusialaisten oliivintuottajien talouden? Franz Fischlerin komission puolesta antama vastaus (15. helmikuuta 2000) Komissio tietää hyvin, että yhteisön maataloustuen hallinnoinnissa on ollut ongelmia tietyillä alueilla, esim. Andalusiassa. Maksujen viivästyminen on pääasiallisesti johtunut maataloustuen maksamisesta vastuussa olleen elimen hallinnollisen ja rahoitusjärjestelmän puutteista. Yhteisen maatalouspolitiikan rahoitusta koskevan toimivallan jakojärjestelmän mukaan jäsenvaltioiden hyväksymät maksajaelimet hoitavat maksut ja takaavat yhteisön säännöstön (myös maksupäivien) noudattamisen. Espanjassa Andalusian itsehallintoalue on virallisesti hyväksytty yhteisön maataloustuen maksajaelimeksi. Taatakseen maanviljelijöille suoritettavia maksuja koskevien määräaikojen noudattamisen komissio perusti useita vuosia sitten seuraamusjärjestelmän, josta säädetään asetuksen (EY) N:o 296/96(1) 4 artiklassa ja joka koskee jäsenvaltioita, jotka eivät noudata maataloussäännöstössä vahvistettuja määräaikoja. Seuraamusjärjestelmää sovelletaan ainoastaan jäsenvaltioiden maksajaelimiin, maanviljelijöillä on edelleen oikeus saada hakemansa tuki kokonaisuudessaan. Esimerkkinä voisin mainita, että Euroopan maatalouden tuki- ja ohjausrahaston (EMOTR) rahoitusvuonna 1999 Espanjan osalta tehdyt rahoituskorjaukset olivat määrältään 521 miljoonaa pesetaa (3,3 miljoonaa euroa), ja niiden perustana olivat oliiviöljyn tuotantoalaa koskevien tukien maksamisessa havaitut viiveet. Tässä yhteydessä ei ole otettu huomioon myöhemmin mahdollisesti tilien tarkastamisen ja hyväksymisen yhteydessä tehtäviä päätöksiä. Maksutta jääneiden tukihakemusten yhteydessä on muistettava, että maksukaudet vahvistetaan yhteisön säännöstössä ja että komissio voi katsoa maksujen viivästyneen vasta kyseisen kauden päätyttyä ja soveltaa edellä mainittuja rahoitusta koskevia seuraamuksia. Arvoisa parlamentin jäsen viittaa kysymyksessään tuotantokautta 19981999 koskeviin oliiviöljyn tuotantotukihakemuksiin. Tässä tapauksessa yhteisön säännöstössä vahvistetaan maksukausi alkavaksi 16.10.1999 ja päättyväksi oliiviöljyn tosiasiallisen tuotannon vahvistamisesta kyseisen markkinointivuoden osalta annettavan asetuksen julkaisemista seuraavien 90 päivän kuluttua. Komission on hyväksyttävä viimeksi mainittu asetus kahdeksan kuukauden kuluessa markkinointivuoden päättymisestä. Näin ollen komissio voi katsoa mainittujen menojen viivästyneen vasta 16.10.2000 tienoilla ja soveltaa asetuksen (EY) N:o 296/96 4 artiklassa säädettyjä seuraamuksia. Komissio voi jo nyt havaita aikaisempia markkinavuosia koskevien maksujen viivästymiset EMOTR:lle toimitettavan menoja koskevan kuukausiselvityksen yhteydessä ja tarvittaessa soveltaa säädettyjä seuraamuksia. Todettakoon lopuksi, että vastaava valvonta toteutetaan tilien tarkastamisen ja hyväksymisen yhteydessä, ja tarkoituksena on saada jäsenvaltiot vastedes noudattamaan maanviljelijöille suoritettavien maksujen maksupäiviä koskevia lakisääteisiä velvoitteita. (1) Jäsenvaltioiden toimittamista tiedoista ja Euroopan maatalouden ohjaus- ja tukirahaston (EMOTR) tukiosastosta rahoitettujen menojen kuukausittaisesta kirjanpidosta, ja eräitten, neuvoston asetuksen (EY) N:o 1259/1999 toimeenpanoa koskevien, yksityiskohtaisten säännösten vahvistamisesta 16 päivänä helmikuuta 1996 annettu komission asetus (EY) N:o 296/96, EYVL L 39, 17.2.1996 ja EYVL L 331, 23.12.1999.